รองนายกรัฐมนตรี เปิดเผย การหารือพรรคการเมืองวันพรุ่งนี้จะมีความชัดเจนกำหนดวันเลือกตั้ง โดยยังไม่ชี้ชัดเรื่องวันปลดล็อก ต้องให้ คสช.พิจารณา
รองนายกรัฐมนตรี เปิดเผย การหารือพรรคการเมืองวันพรุ่งนี้จะมีความชัดเจนกำหนดวันเลือกตั้ง โดยยังไม่ชี้ชัดเรื่องวันปลดล็อก ต้องให้ คสช.พิจารณา และไม่กังวลพรรคใหญ่ไม่เข้าร่วม เชื่อรู้ระเบียบข้อปฏิบัติ

นายวิษณุ เครืองาม รองนายกรัฐมนตรี กล่าวถึงการนัดหารือกับพรรคการเมือง ที่สโมสรทหารบก วิภาวดี ในวันพรุ่งนี้ 7 ธ.ค.2561 ว่า ในที่ประชุมจะชี้แจงภาพรวมของการเตรียมความพร้อมในการเลือกตั้ง โดยให้แต่ละฝ่ายที่เกี่ยวข้องเป็นผู้ชี้แจง อาทิ พลเอกประวิตร วงษ์สุวรรณ รองนายกรัฐมนตรีและรัฐมนตรีว่าการกระทรวงกลาโหม ชี้แจงมาตรการรักษาความปลอดภัยและความมั่นคง 
ส่วนคณะกรรมการการเลือกตั้ง หรือ กกต. จะชี้แจงเกี่ยวกับการรับสมัครการเลือกตั้ง ข้อห้ามข้อปฏิบัติต่างๆ ขณะที่หากมีข้อสงสัยที่เกี่ยวกับรัฐบาล ตนเองจะเป็นผู้ชี้แจง แต่หากเกี่ยวนายกรัฐมนตรี พลเอก ประยุทธ์ จันทร์โอชา ก็จะชี้แจงด้วยตนเอง รวมถึงจะเปิดโอกาสให้มีการแสดงความคิดเห็น สอบถามและหารือถึงแนวทางต่างๆ เพื่อให้มีข้อกำหนดและกติกาเดียวกัน ทั้งนี้มีความเป็นห่วงหากพรรคการเมืองเข้าร่วมการหารือจำนวนมาก อาจจะมีเวลาไม่เพียงพอ

นายวิษณุ กล่าวอีกว่า ขณะเดียวกันไม่กังวลหากพรรคการเมืองใหญ่จะไม่เข้าร่วมการหารือและไม่เป็นเงื่อนไขในการปลดล็อกทางการเมือง เพราะพรรคการเมืองใหญ่ถือว่ามีประสบการณ์ รู้ระเบียบข้อปฏิบัติเป็นอย่างดี แต่พรรคการเมืองขนาดกลางและขนาดเล็กควรเข้าร่วมการหารือ เพราะจะได้รับความชัดเจนเกี่ยวกับข้อสงสัยต่างๆ เพื่อให้ปฏิบัติได้ถูกต้อง โดยเห็นว่าไม่ถึงขั้นต้องทำข้อตกลงร่วมกันภายหลังการหารือเสร็จสิ้น ส่วนข้อสรุปการหารือจะออกมาทิศทางใดนั้นๆ ตนเองยังไม่ทราบ และไม่สามารถระบุได้ว่าจะมีคำสั่งปลดล็อกทางการเมืองเมื่อใด เพราะต้องรอให้ คสช. พิจารณาและชี้แจงเอง

อย่างไรก็ตาม การที่ฝ่ายการเมืองโจมตีว่าการนัดหารือครั้งนี้ เป็นเพียงการสร้างความชอบธรรมให้ คสช.เพราะมีการตั้งธงไว้แล้วนั้น นายวิษณุ ยอมรับว่า ต้องมีการตั้งธงไว้ อย่างน้อยก็จะบอกเรื่องของวันเลือกตั้งที่จะมีความชัดเจน

ส่วนการที่นายสมศักดิ์ เทพสุทิน แกนนำพรรคพลังประชารัฐ ระบุว่า ส.ว. 250 จะสนับสนุนให้พลเอก ประยุทธ์ เป็นนายกรัฐมนตรี ถือว่าสุ่มเสี่ยงว่าจะทำผิดหรือไม่นั้น นายวิษณุ กล่าวว่า ไม่ทราบและไม่สามารถชี้ชัดว่าสุ่มเสี่ยงหรือไม่ เนื่องจากเป็นหน้าที่ของ กกต. ที่ต้องพิจารณาว่าเป็นการทำผิดหรือไม่

นายวิษณุ ยังกล่าวถึงกรณีที่มีการขึ้นป้ายโฆษณาชื่นชมการทำงานของนายกรัฐมนตรี ที่จังหวัดราชบุรี ว่า ในวันนี้ยังสามารถทำได้ เช่นเดียวกับพรรคการเมืองอื่นๆ ก็สามารถขึ้นป้ายในลักษณะนี้ได้เช่นเดียวกัน แต่เมื่อมีพระราชกฤษฎีกาการเลือกตั้ง และ กกต.ออกระเบียบว่าด้วยการหาเสียงเลือกตั้ง ต้องนำป้ายลงทันที เพราะจะมีระเบียบเกี่ยวกับการหาเสียง ระเบียบการใช้สื่ออิเล็กทรอนิกส์และการคิดค่าใช้จ่ายในการหาเสียง ที่ทุกพรรคต้องปฏิบัติตาม